> 
> וַיְהִי הֵמָּה הֹלְכִים הָלוֹךְ וְדַבֵּר וְהִנֵּה רֶכֶב אֵשׁ וְסוּסֵי אֵשׁ וַיַּפְרִדוּ בֵּין שְׁנֵיהֶם וַיַּעַל אֵלִיָּהוּ בַּסְּעָרָה הַשָּׁמָיִם
> 
> — ספר מלכים ב', פרק ב', פסוק י"א
> 

 ציור של אנטוניו צ'יפרונדי (Antonio Cifrondi)
עליית אליהו השמיימה, מתוך ספר עברונות שנכתב ברובו בשנת 1718. מאוספי הספרייה הלאומיתעליית אליהו השמיימה, מתוך ספר עברונות שנכתב ברובו בשנת 1718. מאוספי הספרייה הלאומית
**עליית אליהו לשמיים**, הוא סיפור מקראי המופיע בספר מלכים ב', פרק ב'. התנ"ך מתאר בו את עליית הדמות מקראית אליהו הנביא במרכבת אש לשמים. תלמידו אלישע הוא היחיד שראה אותו עולה, ובזמן עליית אליהו הוא צעק ובכה על עזיבתו של אליהו.

הסיפור המקראי
-------------

על פי המסופר בספר מלכים ב', פרק ב', אליהו הלך יחד עם אלישע תלמידו מבית אל ליריחו, ומשם הם ירדו אל נהר הירדן, אותו אליהו בקע לשנים על ידי אדרתו. בכל תחנה בה הם עברו, אלישע פגש קבוצה של בני נביאים, שהודיעו לו שביום זה יילקח ממנו אדונו אליהו, אך הוא השתיק אותם.

לאחר שאליהו ואלישע חצו את הירדן אליהו שאל את תלמידו מה הוא מבקש שייתן לו לפני שהוא נלקח ממנו. אלישע ביקש "וִיהִי נָא פִּי שְׁנַיִם בְּרוּחֲךָ אֵלָי" (מלכים ב', ב', ט'), בקשה עליה אליהו עצמו אמר "הִקְשִׁיתָ לִשְׁאוֹל" (פסוק י'), וקבע שהבקשה תתמלא רק אם אלישע יראה אותו נלקח מאיתו.

תוך כדי הליכתם, צצו רכב אש וסוסי אש, שהעלו את אליהו ב"סערה" לשמיים:

> 
> וַיְהִי, הֵמָּה הֹלְכִים הָלוֹךְ וְדַבֵּר, וְהִנֵּה רֶכֶב-אֵשׁ וְסוּסֵי אֵשׁ, וַיַּפְרִדוּ בֵּין שְׁנֵיהֶם; וַיַּעַל, אֵלִיָּהוּ, בַּסְעָרָה, הַשָּׁמָיִם. יב וֶאֱלִישָׁע רֹאֶה, וְהוּא מְצַעֵק אָבִי אָבִי רֶכֶב יִשְׂרָאֵל וּפָרָשָׁיו, וְלֹא רָאָהוּ, עוֹד; וַיַּחֲזֵק, בִּבְגָדָיו, וַיִּקְרָעֵם, לִשְׁנַיִם קְרָעִים
> 
> 
> 
> — ספר מלכים ב', פרק ב', פסוק י"ב
> 

לאחר שאלישע זעק אל אליהו "אָבִי אָבִי רֶכֶב יִשְׂרָאֵל וּפָרָשָׁיו", הוא קרע את בגדיו, לקח את אדרתו של אליהו וחזר לירדן. הוא הכה את הירדן באדרתו של אליהו, כמו שעשה אליהו לפני שעלה השמימה, אך הירדן לא נבקע. תקלה זו גרמה לו לקרוא "איה ה' אלהי אליהו", ולאחר מכן הוא הכה את הירדן, והפעם מימיו נבקעו. לאחר מכן חזר אלישע לשבת ביריחו, ומכאן והלאה הוא תיפקד כנביא עצמאי ולא רק כנערו של אליהו.

פרשנות
------

### משמעות הבקשה "וִיהִי נָא פִּי שְׁנַיִם בְּרוּחֲךָ אֵלָי"

הפרשנים נחלקו במשמעות בקשתו של אלישע, "וִיהִי נָא פִּי שְׁנַיִם בְּרוּחֲךָ אֵלָי" (מלכים ב', ב', ט'). יש שפירשו את הבקשה כפשוטה, כך למשל פירש המצודת דוד: "שתשרה עלי רוח הנבואה, במעלה כפולה על מה ששרתה עליך". רבים דחו פירוש זה, בטענה שאליהו לא היה יכול להאציל על אלישע רוח נבואה יותר ממה שיש בידו, והוסיפו שזו עזות פנים מצד אלישע לבקש מאליהו דבר כזה. המלבי"ם הסביר כוונת פירוש זה, שעל אף שנביא לא יכול להאציל על נביא אחר יותר מרוח הנבואה ששרתה עליו, אלישע חשב שלאחר עליית אליהו לשמיים, תגדל מדרגתו ויוכל להאציל על אלישע פי שניים ממעלתו בחייו.

> נחמן מברסלב מצדד בדעתו של המצודת דוד וכותב  "דַּע, שֶׁאֶפְשָׁר שֶׁיִּהְיֶה הַתַּלְמִיד גָּדוֹל מֵהָרַב דְּהַיְנוּ שֶׁיִּהְיֶה לוֹ פִּי שְׁנַיִם כְּרַבּוֹ וְאַף-עַל-פִּי-כֵן, הַכּל יִהְיֶה בְּכחוֹ שֶׁל רַבּוֹ וְזֶה בְּחִינַת: "וִיהִי נָא פִּי שְׁנַיִם בְּרוּחֲךָ אֵלָי""
> 
> 

המלבי"ם עצמו פירש שאלישע לא התכוון לבקש מאליהו להאציל עליו יותר ממה שיש לו, אלא כוונתו הייתה שלאחר שאליהו יאציל עליו מרוחו, תהיה לו רוח נבואה כפולה, הכוללת גם רוח הנבואה שלו, וגם רוח הנבואה של אליהו, או שכוונתו הייתה לבקש מאליהו שיאציל עליו את רוחו, שהיא רוח נבואה הגדולה פי שניים מרוח הנבואה של שאר הנביאים.

לעומת זאת, יש שפירשו, שכוונתו של אלישע הייתה לבקש שהוא יהיה יורשו הבכיר של אליהו, ואליהו יאציל עליו חלק גדול מרוחו, פי שנים משאר הנביאים, בדומה לבכור המקבל פי שניים במשפט הבכורה המקראי. בדומה לכך, יש הטוענים שבתנ"ך משמעות הביטוי "פי שנים" אינה כפליים, אלא שני חלקים מתוך שלוש. הם מביאים לכך ראיה מהפסוק בספר זכריה, "פִּי שְׁנַיִם בָּהּ יִכָּרְתוּ יִגְוָעוּ וְהַשְּׁלִשִׁית יִוָּתֶר בָּהּ", ממנו מוכח שמשמעות הביטוי "פי שניים" היא שני חלקים מתוך שלושה.

האברבנאל פירש שהביטוי "פי שנים" הוא צירוף סמיכות שמשמעותו "פה של שנים", כלומר הדיבור בין אליהו לאלישע. לשיטתו, כיון שאלישע התקשה להיפרד מאליהו, הוא ביקש מאליהו שהדיבור ביניהם לא יפסק, ורוחו של אליהו תמשיך לבוא ולדבר איתו גם לאחר שהוא יעלה לשמיים.

רש"י פירש בשם ברייתא דל"ב מידות, שהביטוי לקיום בקשתו של אלישע הוא העובדה שאלישע חולל 16 ניסים, פי שניים ממספר הניסים שחולל אליהו (8). בדומה לכך כתב הרד"ק, על פי הגמרא, שאלישע החיה 4 מתים, פי שניים ממספר המתים שהחיה אליהו.

חז"ל למדו מבקשתו של אלישע, ש"בכל אדם מתקנא חוץ מבנו ותלמידו", כלומר שלא היה בעיה לאלישע לבקש מאליהו פי שנים מרוחו, כיון שהוא תלמידו של אליהו, ומדרגתו הגבוהה לא תגרום לא קנאה.

מקבילות פנים מקראיות
--------------------

זעקתו של אלישע, "אָבִי אָבִי רֶכֶב יִשְׂרָאֵל וּפָרָשָׁיו" נאמרה גם על ידי יואש מלך ישראל על אלישע לפני מותו. מרכבות וסוסי אש נגלו לאלישע גם בסיפור המצור הארמי על דותן, וייתכן שמטרתו של דימוי זה להביע את הרעיון, שבפעולותיהם של אליהו ואלישע היה טמון כוח הדומה לרכב ולפרשים ממש.

ראו גם
------

* אליהו
* אלישע
* יואש (מלך ישראל)

קישורים חיצוניים
----------------

* שיעורים בנושא עלית אליהו לשמים, באתר בני ציון

הערות שוליים
------------

1. ↑  מצודת דוד, מלכים ב', פרק ב', פסוק ט', באתר ספריא
2. ↑  ספר הזוהר, חלק א', דף קצ"א, עמוד ב'
3. 1 2  אברבנאל, מלכים ב', פרק ב', פסוק ח', באתר ספריא
4. ↑  נחמן מברסלב, סו, **ליקוטי מוהר"ן**
5. ↑  מלבי"ם, מלכים ב', פרק ב', פסוק ט', באתר ספריא
6. ↑  רלב"ג, מלכים ב', פרק ב', פסוק ט', באתר ספריא
7. ↑  משה יצחק אשכנזי, הואיל משה על מלכים ב', פרק ב', באתר על התורה
8. 1 2  בוסתנאי עודד, **עולם התנ"ך - מלכים ב**, עמ' 17, דברי הימים, תל אביב, 1999
9. ↑  רש"י, מלכים ב', פרק ג', פסוק א', באתר ויקיטקסט
10. ↑  תלמוד בבלי, מסכת חולין, דף ז', עמוד ב'
11. ↑  רד"ק, מלכים ב', פרק ב', פסוק ט', באתר ספריא
12. ↑  תלמוד בבלי, מסכת סנהדרין, דף ק"ה, עמוד ב'
13. ↑  ספר מלכים ב', פרק י"ג, פסוק י"ד
14. ↑  ספר מלכים ב', פרק ו', פסוק י"ז

| ספר מלכים |
| --- |
| אירועים | 

|  |  |
| --- | --- |
| תקופת מלכות שלמה | צוואת דוד • עליית שלמה למלוכה • חלום שלמה בגבעון • משפט שלמה • בית המקדש הראשון • חנוכת המקדש • נבואת שלמה השנייה |
| תקופת פיצול הממלכה | פילוג ממלכת ישראל המאוחדת • ביצורי רחבעם • מסע שישק • איש האלוהים מיהודה והנביא מבית אל • מלחמת בעשא ואסא • מסע בן הדד • עליית עמרי למלוכה • הקמת שומרון |
| תקופת אליהו | הבצורת בתקופת אחאב • האישה מצרפת • אליהו ונביאי הבעל בכרמל • אליהו בנקרת הצור • כרם נבות • מלחמות אחאב בבן הדד • עליית אליהו לשמיים |
| תקופת אלישע | מעיין אלישע • אלישע והדובים • מלחמת ישראל ויהודה במואב • נבואת אלישע ליהושפט • נס אסוך השמן • האישה השונמית • נס הנזיד • חטא גיחזי • נס הצפת הגרזן • ארבעת המצורעים • נבואת אלישע ליואש • מרד יהוא • מסע חזאל • המלכת יהואש • מסעות תגלת פלאסר השלישי • מלחמת פקח ואחז • משל החוח והארז |
| תקופת כיבוש הממלכות | חורבן ממלכת ישראל • כותים • מסע סנחריב • נאום רבשקה • מציאת ספר התורה ורפורמת יאשיהו • מסע פרעה נכו • חורבן בית המקדש הראשון • גלות בבל • רצח גדליה בן אחיקם |

 |
| דמויות בולטות | 

|  |  |
| --- | --- |
| מלכי ישראל ויהודה | **בממלכה המאוחדת:** שאול • אשבעל • דוד • שלמה • **בממלכת ישראל:** ירבעם בן נבט • נדב • בעשא • אלה • זמרי • תבני • עמרי • אחאב • אחזיהו • יורם • יהוא • יואחז • יואש • ירבעם השני • זכריהו • שלום • מנחם • פקחיה • פקח • הושע • **בממלכת יהודה:** רחבעם • אביה/אבים • אסא • יהושפט • יהורם • אחזיהו • עתליה • יהואש • אמציהו • עוזיהו/עזריהו • יותם • אחז • חזקיהו • מנשה • אמון • יאשיהו • יהואחז • יהויקים • יהויכין • צדקיהו |
| ישראלים ויהודים | אבישג השונמית • אדניה בן חגית • יואב בן צרויה • אביתר הכהן • צדוק הכהן • בניהו בן יהוידע • גיבורי דוד • בת שבע • הכרתי והפלתי • יונתן בן אביתר • שמעי בן גרא • עזריהו בן צדוק • אליחורף ואחיה בני שישא • יהושפט בן אחילוד • אדנירם בן עבדא • אשת ירבעם • אביה בן ירבעם • איזבל • נבות היזרעאלי • גיחזי • האישה השונמית • יהונדב בן רכב • אליקים בן חלקיהו • שבנא • יואח בן אסף • חלקיהו בן שלום • שפן הסופר • גדליהו בן אחיקם |
| דמויות מחוץ לישראל ויהודה | בת פרעה • חירם • פרעה • מלכת שבא • שישק • הדד האדומי • רזון בן אלידע • בן-הדד הראשון • בן-הדד השני • נעמן • בן-הדד השלישי • מישע • חזאל • תרתן • רב סריס • רבשקה • סנחריב • מרדך בלאדן • פרעה נכה • נבוכדנאצר • נבוזראדן |
| נביאים | נתן הנביא • אחיה השילוני • שמעיה • איש האלוהים מיהודה • הנביא מבית אל • יהוא בן חנני • מיכיהו בן ימלה • אליהו • אלישע • ישעיהו בן אמוץ • חולדה הנביאה |

 |